তুষার খান

আশিকুল ইসলাম খান (তুষার খান মঞ্চনামে অধিক পরিচিত) একজন বাংলাদেশী অভিনেতা, নাট্য পরিচালক ও কমেডি অনুষ্ঠানের বিচারক। তিনি একাধারে মঞ্চ, চলচ্চিত্র ও টেলিভিশন নাটকে অভিনয় করেন। ১৯৮২ সালে মঞ্চনাটকে অভিনয়ের মাধ্যমে অভিনয় শুরু করা তুষার, 'ইতিকথা' নাটকের মাধ্যমে টেলিভিশনের দর্শকদের মাঝে জনপ্রিয়তা পেয়েছেন। চলচ্চিত্রে অভিনয় শুরু করেন ‘আজকের প্রতিবাদ’ দিয়ে। অভিনয়ের বাইরে তিনি আপাতবাস্তব কমেডি অনুষ্ঠান হা-সো'র অন্যতম বিচারক।

 অভিনয় জীবন 
তুষার খান একাধারে মঞ্চ, টেলিভিশন ও চলচ্চিত্রে বিভিন্ন চরিত্রে অভিনয় করেন। ১৯৮২ সালে তিনি আরণ্যক নাট্যদলে যোগ দিয়ে অভিনয় শুরু করেন।  ‘ইবলিশ’, ‘ওরা কদম আলী’, ‘সমতট’, ‘ময়ূর সিংহাসন’, ‘জয় জয়ন্তী’, ‘অববাহিকা’ ও 'নানকার পালা' তার অভিনীত উল্লেখযোগ্য মঞ্চনাটক। ‘খেলা খেলা’ মঞ্চনাটকে তিনি একাধারে পাঁচটি চরিত্রে অভিনয় করেন। টেলিভিশন নাটকে অভিষেক ঘটে ১৯৯২ সালে 'ইতিকথা' নাটকের মাধ্যমে। এ নাটকের 'জামাল' চরিত্রটি তাকে জনপ্রিয়তা এনে দেয়। অভিনয়র পাশাপাশি তিনি নাট্য পরিচালনা করেছেন। 'কচুরিপানা' তার পরিচালিত একমাত্র টেলিভিশন চলচ্চিত্র।

চাষী নজরুল ইসলাম পরিচালিত 'আজকের প্রতিবাদ' ছায়াছবি দিয়ে বড়পর্দায় অভিনয় শুরু করেন। প্রথম সাড়া ফেলেন মহম্মদ হাননান পরিচালিত সালমান শাহর সঙ্গে 'বিক্ষোভ' ছবিতে অভিনয় করে।

 ব্যক্তিগত জীবন 
তুষার খানের পৌত্রিক বাড়ি টাঙ্গাইলের বাসাইল উপজেলার কাঞ্চনপুরে। পেশাদার অভিনেতা হওয়ার ক্ষেত্রে পরিবারে তিনি তার বড় চাচা আমিনুল ইসলাম খানকে প্রাথমিক অনুপ্রেরণা এবং মামুনুর রশীদকে নাট্যগুরু মনে করেন।  ২০২২ সালের জানুয়ারিতে তিনি কোভিড-১৯ রোগে আক্রান্ত হয়েছিলেন। বৃন্দাবন দাস-শাহানাজ খুশি, আ খ ম হাসান, জয়রাজ, শামীম জামান সহ বেশ কয়েকজন অভিনেতাদের বিয়েতে তার উদ্যোগ ছিল। তিনি প্রয়াত সালমান শাহর ভাল বন্ধু ছিলেন।

 তথ্যসূত্র 

 বহিঃসংযোগ 




বিষয়শ্রেণী:২০শ শতাব্দীর বাংলাদেশী অভিনেতা
বিষয়শ্রেণী:বাংলাদেশী চলচ্চিত্র অভিনেতা
বিষয়শ্রেণী:বাংলাদেশী মঞ্চ অভিনেতা
বিষয়শ্রেণী:টাঙ্গাইল জেলার অভিনয়শিল্পী
বিষয়শ্রেণী:বাংলাদেশী টেলিভিশন অভিনেতা